text: Мова Нанова Дзеткам распачынае 4 сезон | МОВА НАНОВА
  Мова Нанова Дзеткам распачынае 4 сезон
  Першыя заняткі адбудуцца 3 верасня а 12-й гадзіне ў "Грай Кафэ" (Інтэрнацыянальная, 33)
  Піша кіраўніца курсаў Алена ЦЕРАШКОВА
  Кожны раз напрыканцы года, у траўні, нехта пытаецца: а ці можна далучыцца? І так крыўдна бывае чуць, што людзі не ведалі пра нашыя курсы, а цяпер засталося 2-3 сустрэчы – і вакацыі. Таму ў гэтым годзе я хачу расказаць пра курсы "Мова Нанова Дзеткам" усім, каму гэта цікава. Вось яны, самыя частыя пытанні пра курсы і адказы на іх.
  Ці даўно мы існуем і адкуль узяліся?
  Бясплатныя сямейныя развіццёва-забаўляльныя курсы беларускай мовы "Мова Нанова Дзеткам" працуюць у Мінску чацвёрты год і ўзніклі як частка курсаў "Мова Нанова", з камандай якіх мы актыўна супрацоўнічаем. Матэрыялы з дзіцячых курсаў размяшчаюцца на сайце movananova.by у раздзеле "Дзеткам". У розныя часы курсы працавалі ў Галерэі "Ў", кнігарні "Галіяфы", рэдакцыі часопіса "Вясёлка", цяпер нас прытуліла цудоўнае "Грай Кафэ" на вуліцы Інтэрнацыянальнай, 33 — гістарычны будынак, які месціцца роўна за Палацам Рэспублікі, частка колішняй сядзібы Ваньковічаў.
  Хто і калі можа да нас прыйсці?
  Мы запрашаем дзяцей з бацькамі, арыентуемся на ўзрост ад 4 да 10 год і большую частку года працуем, падзяліўшыся на групы: дашкольнікі, якія не ўмеюць чытаць, звычайна гэта дзеці 4-6 год, і дашкольнікі-малодшыя школьнікі, якія чытаюць (6-10 год). Мы радыя бачыць і тых, хто настроены наведаць усе заняткі, і тых, хто далучаецца да нас, каб убачыць некаторыя яркія імпрэзы ці пазнаёміцца з запрошанымі гасцямі. Прыходзіць да нас можна і ў сярэдзіне сезона, і ў канцы. Мы не вядзем папярэдні запіс, мы не патрабуем даведак і справаздач, а вакацыі маем хіба на Каляды і на Вялікдзень.
  А калі дзіця яшчэ зусім не ведае мовы, а дарослыя ўжо прызабыліся на школьны курс?
  То вы ідзяце ў слушным кірунку! Сюды прыходзяць вучыцца, успамінаць і спазнаваць наноў. Мы не крытыкуем, а падказваем. Мы працуем разам. Мы прапануем выказвацца ўсім, але не прымушаем нікога. Прыглядайцеся, колькі вам трэба. Толькі прыходзьце!
  Чым мы займаемся?
  Мэта курсаў – даць нагоду дзецям і дарослым пагаварыць пра ўсё на свеце, пасваволіць і пазабаўляцца па-беларуску. Праграма курсаў унікальная, складаецца пераважна з аўтарскіх матэрыялаў і адаптуецца пад канкрэтных людзей (вось чаму мы зацікаўленыя ў тых, хто ходзіць рэгулярна). Мы адкрытыя да вашых прапаноў па тэмах і фармаце заняткаў, даем слова дзецям і бацькам. Існуе адзінае сур'ёзнае і прынцыповае абмежаванне: нашыя курсы – тэрыторыя беларускай мовы. Гэта значыць, што дарослыя людзі прымаюць на сябе дабраахвотнае і шчырае абавязацельства падчас заняткаў карыстацца беларускай мовай.
  А што канкрэтна?
  Кожныя заняткі маюць тэму. Тэмы розныя, як і на дарослых курсах. Гэта можа быць Ветлівасць альбо Вада, Марафон альбо Антарктыда, Сяброўства ці Ўлазіны. Мы размаўляем простай мовай пра складаныя рэчы, стараемся ў звычайным убачыць незвычайнае, закранаем аспекты здароўя і маралі, а часам нават разбураем міфы! Мы глядзім прэзентацыі, гуляемся ў моўныя гульні і развучваем фізічныя практыкаванні, разнявольваемся, ствараем, робім сапраўдныя беларускія рэчы (выцінанкі, лялькі-крупенічкі, гліняныя вырабы, паштоўкі, аздобленыя цацкаваннем – усяго не пералічыць) і іншыя самаробкі, напрыклад, арыгамі, рознага кшталту шумавыя музычныя інструменты і іншае. Вершы, цікавосткі, чыстагаворкі, лагарытмічныя практыкаванні, прыказкі, прымаўкі, рэбусы і крыжаванкі, заданні на логіку, кемлівасць ды ўважлівасць – 45 хвілін пралятаюць незаўважна, кожны можа знайсці штосьці цікавае для сябе.
  А двойкі ставяць?
  Мы не ставім адзнакі! Але, уявіце сабе, у нас ёсць хатнія заданні. Штораз кожны навучэнец атрымлівае друкаваны аркуш, і там вы знойдзеце і карыснае, і цікавае, і вясёлае. Усё гэта спросціць вам успрыняцце тэмы наступных заняткаў, бо шмат патрэбных слоў вы ўспомніце ці дазнаецеся наперад. Заданні можна не рабіць. А можна рабіць толькі тое, што хочацца. А можна прынесці ў школу і зрабіць усім класам ці праверыць сваю настаўніцу.
  Хто вядзе заняткі?
  Дык чаго ў нас больш – вучобы ці забаў? – Дайце падумаць!
  Мы ладзім супольныя святы: гукаем вясну, адзначаем Дзяды балем беларускіх нячысцікаў (Хэлоўін? Не, не чулі!), святкуем Каляды, ладзім выпускны. Часам праводзім заняткі на вольным паветры – гуляем у мяч, шукаем пірацкія скарбы, малюем крэйдай на асфальце і проста дурэем. А якія да нас прыходзяць госці! Вясёлы тэатр "Зялёны яблык", рамантычная фея з "Альтанкай для чытанкі", феерычная лямцавая батлейка "Мама Му" і Сяржук Маркаў з фінскімі казкамі, неверагодны Андрусь Такінданг, унікальны Сяржук Доўгушаў, масціты Зміцер Вайцюшкевіч, незабыўныя каманды "Агатка-бэнд" і "Дзівасіл" спявалі для нас і разам з намі. Мы прыдумляем казкі разам з Аленай Масла і Аляксеем Шэіным, імгненна вучым вершы ўслед за Андрэем Хадановічам і Сержам Мінскевічам, танчым з Вольгай Корсак, лічым грошы з Крысцінай Вітушка, а лекар Андрэй Вітушка вучыць нас не хварэць.
  Калі першыя занятакі?
  Мы чакаем дзетак ад 4 да 10 год на нашых занятках у першую нядзелю навучальнага года – 3 верасня 2017, у 12 гадзін (першы раз – усіх разам), у "Грай Кафэ" на вуліцы Інтэрнацыянальнай, 33 (акурат насупраць Палаца Рэспублікі, у пяці хвілінах хады ад станцыі метро "Кастрычніцкая"). А калі гэтым разам у вас не атрымліваецца – то ў любую іншую нядзелю (за выняткам калядных вакацый і дзён, на якія прыпадае Вялікдзень). Мы плануем правесці больш за 30 сустрэч і вельмі чакаем вас! Змены расклада, анонсы заняткаў і розных мерапраемстваў адсочвайце на нашай старонцы ў Фэйсбуку https://www.facebook.com/movadzetkam/ .